IR-REGOLAMENT TAL-KUMMISSJONI (KE) Nru 250/2009
ta' 11 Marzu 2009
li jimplimenta r-Regolament (KE) Nru 295/2008 tal-Parlament Ewropew u tal-Kunsill fir-rigward tad-definizzjonijiet ta' karatteristiċi, il-format tekniku għat-trażmissjoni tad-dejta, ir-rekwiżiti tal-irrappurtar doppju għan-NACE Rev. 1.1 u n-NACE Rev .2 u d-derogi li għandhom jingħataw għall-istatistika strutturali tan-negozji
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat ir-Regolament (KE) Nru 295/2008 tal-Parlament Ewropew u tal-Kunsill dwar statistika strutturali kummerċjali (1), u b'mod partikolari l-Artikolu 11(1)(a), (c), (d) u (e) tiegħu,
Billi:
(1)
Ir-Regolament (KE, Euratom) Nru 58/97 (2) stabbilixxa qafas komuni għall-produzzjoni ta' statistika tal-Komunità fuq l-istruttura, l-attività, il-kompetittività u l-ħidma tal-kummerċ fil-Komunità. Għal raġunijiet ta' ċarezza u razzjonalizzazzjoni dak ir-Regolament reġa’ fformulat, b'emendi sostanzjali għal dispożizzjonijiet varji.
(2)
Il-Regolamenti tal-Kummissjoni (KE) Nru 2700/98 dwar id-definizzjonijiet ta' karatteristiċi għall-istatistika strutturali dwar il-kummerċ (3) u (KE) Nru 2702/98 li jikkonċerna l-format tekniku għat-trażmissjoni tal-istatistika strutturali tal-kummerċ (4) għandhom jiġu emendati sabiex jitqiesu dawk l-emendi. Għal raġunijiet ta' ċarezza, dawn għandhom ikunu ssostitwiti b'dan ir-Regolament.
(3)
Jeħtieġ li jkunu ddefiniti l-karatteristiċi għall-istatistika strutturali tan-negozji sabiex tiġi prodotta dejta paragunabbli u armonizzata bejn l-Istati Membri.
(4)
Jeħtieġ ukoll li jiġi speċifikat il-format tekniku u l-proċedura għat-trażmissjoni tal-istatistika strutturali tan-negozji elenkati fl-Annessi I sa IX għar-Regolament (KE) Nru 295/2008 sabiex tiġi prodotta dejta paragunabbli u armonizzata bejn l-Istati Membri, biex jitnaqqas ir-riskju ta' żbalji fit-trażmissjoni tad-dejta u biex tiżdied il-ħeffa li biha d-dejta miġbura tista' tiġi pproċessata u titpoġġa għad-dispożizzjoni tal-utenti.
(5)
Barra minn hekk, jeħtieġ li jiġu speċifikati r-rekwiżiti tal-irrappurtar doppju tal-istatistika strutturali tan-negozji skont in-NACE Rev.1.1 flimkien mal-istatistika meħtieġa skont in-NACE Rev.2 għas-sena ta' referenza 2008.
(6)
L-Artikolu 10 tar-Regolament (KE) Nru 295/2008 jipprovdi li matul il-perjodi tranżitorji jistgħu jiġu aċċettati derogi mid-dispożizzjonijiet tal-Annessi għal dan ir-Regolament.
(7)
Xi Stati Membri talbu għal derogi għall-perjodi tranżitorji minn ċerti dispożizzjonijiet tal-Annessi I, II, III, VIII u IX għar-Regolament (KE) Nru 295/2008 sabiex jistabbilixxu s-sistemi meħtieġa għall-ġbir tad-dejta jew jadattaw dawk eżistenti biex sat-tmiem tal-perjodi tranżitorji d-dispożizzjonijiet ta' dak ir-Regolament ikunu ġew issodisfati.
(8)
Jidher iġġustifikat li jingħataw dawk id-derogi, billi t-talbiet tal-Istati Membri huma bbażati fuq il-ħtieġa leġittima li jadattaw ulterjorment is-sistemi tagħhom tal-ġbir tad-dejta.
(9)
Il-miżuri previsti f'dan ir-Regolament huma konformi mal-opinjoni tal-Kumitat tal-Programm Statistiku,
ADOTTAT DAN IR-REGOLAMENT:
Artikolu 1
Il-karatteristiċi msemmija fl-Artikolu 3(3) tar-Regolament (KE) Nru 295/2008 għandhom ikunu kif definiti fl-Anness I għal dan ir-Regolament.
Meta ssir referenza f'dawn id-definizzjonijiet għall-kontijiet tal-kumpaniji, dawn ikunu meqjusa li qegħdin jirreferu għall-intestaturi stipulati fl-Artikolu 9 (il-Karta tal-Bilanċ), l-Artikolu 23 (il-Kont tal-qligħ u t-telf) jew l-Artikolu 43 (noti dwar il-kontijiet) tar-Raba' Direttiva tal-Kunsill 78/660/KEE dwar il-kontijiet annwali ta' ċerti tipi ta' kumpaniji (5) kif ukoll għall-intestaturi stipulati fl-Anness għar-Regolament tal-Kummissjoni (KE) Nru 1725/2003 (6).
Artikolu 2
Il-format tekniku għat-trażmissjoni tad-dejta b'mod konformi mar-Regolament (KE) Nru 295/2008 għandu jkun hekk kif stipulat fl-Anness II għal dan ir-Regolament.
Artikolu 3
Id-dejta u l-metadejta trażmessa skont dan ir-Regolament għandhom jintbagħtu lill-Kummissjoni (Eurostat) f'forma elettronika minn Awtoritajiet Nazzjonali Kompetenti (Uffiċċji u Awtoritajiet Nazzjonali tal-Istatistika li jissorveljaw ċerti istituzzjonijiet finanzjarji). Il-format tat-trażmissjoni għandu jkun konformi ma' standards ta' skambju xierqa speċifikati mill-Kummissjoni (Eurostat). Id-dejta għandha tkun trażmessa jew imtellgħa b'mezzi elettroniċi għall-punt ta' aċċess uniku għad-dejta għand il-Kummissjoni (Eurostat).
L-Istati Membri għandhom jimplimentaw l-istandards ta' skambju u l-linji gwida pprovduti mill-Kummissjoni (Eurostat) skont ir-rekwiżiti ta' dan ir-Regolament.
Artikolu 4
Ir-rekwiżiti tal-irrappurtar doppju kif imsemmija fil-punt 2 tat-Taqsima 9, tal-Anness I għar-Regolament (KE) Nru 295/2008 għandhom ikunu hekk kif stipulati fl-Anness II għal dan ir-Regolament.
Artikolu 5
Derogi mid-dispożizzjonijiet tar-Regolament (KE) Nru 295/2008 kif imsemmija fl-Anness I, Taqsima 11, l-Anness II, Taqsima 10, l-Anness III, Taqsima 9, l-Anness VIII, Taqsima 8 u l-Anness IX, Taqsima 13 għal dak ir-Regolament għandhom jingħataw kif speċifikat fl-Anness IV għal dan ir-Regolament.
Artikolu 6
Ir-Regolamenti (KE) Nru 2700/98 u (KE) Nru 2702/98 huma għalhekk revokati.
Madankollu, huma jibqgħu japplikaw fir-rigward tal-ġbir, il-kumpilazzjoni u t-trażmissjoni tad-dejta għas-snin ta' referenza sa u inkluża l-2007.
Artikolu 7
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, ta' 11 Marzu 2009